
Az agrárium finanszírozásának bemutatása különös tekintettel az OTP Bank gyakorlatára

Kulcsszavak: agrárfinanszírozás, hitelképesség, az idegentőke forrásai az agráriumban
Dolgozatom célja bemutatni az élelmiszeripar és mezőgazdaság jelenlegi pénzügyi helyzetét, finanszírozásának struktúráját, valamint a finanszírozási csatornák közül részletesebben foglalkozni a bankszektor forrásbiztosításának jelentőségével. Az agrárium finanszírozása számos kihívással küzd. Alacsony jövedelmezősége mellett az ágazat magas szintű idegentőke-finanszírozásra szorul, valamint bevételei szezonálisan képződnek. Termelési sajátosságaiból adódóan a szektorban tevékenykedő vállalkozások gyakran nem képesek megfelelni azoknak a követelményeknek, melyeket a más ágazatokban megszokott piaci logika mentén forrásokat nyújtó pénzintézetek támasztanak.
Gyakorlati helyem, az OTP Bank Nyrt. lehetővé tette, hogy megismerhessem a terület sajátosságait, az ott dolgozók szakmai álláspontját, valamint azt, hogy hazánk legnagyobb kereskedelmi bankja milyen termékeket kínál az agrárium pénzügyi problémáinak orvoslására. Munkám közelebb vitt ahhoz, hogy megértsem, átlássam a bank működését, a hitelezés folyamatát, s a különböző agráriumra szabott hitelkonstrukciókat.
Dolgozatom kutatási módszertanát a témában jártas, ám más-más területen dolgozók személyes véleményére és tapasztalatára alapoztam, melyeket az eddigi kutatásokkal és statisztikákkal vetek össze.
Dolgozatom elkészítése során feltérképeztem azokat a makro- és mikrokörnyezeti tényezőket, melyek a finanszírozásban szerepet játszhatnak. Arra keresem a választ, hogy melyek azok a tényezők, amelyek nehezítik az agrárium finanszírozhatóságát, mire lenne szükség ahhoz, hogy a banki szféra számára hitelképesebbek legyenek az agrárvállalkozások valamint hogy az OTP Bank Nyrt. milyen lehetőségeket kínál számukra pénzügyi gondjaik megoldására.
Módszereként elsősorban szekunder adatgyűjtést végeztem, de lehetőségem nyílt interjút készíteni a témában kompetens három szakértővel is.
A témához igazodva, mint speciális forrás bemutatom a Közös Agrárpolitika 2014-től aktuális főbb változásait, melyek megvalósulása változásokat idézhet elő a finanszírozás területén is.



